P R E D K L A D A C I A   S P R Á V A

   Európsky súd pre ľudské práva (ďalej len „ESĽP“) prijal dňa 12. júla 2001 rozsudok vo veci Ľubomír Feldek v. Slovenská republika (sťažnosť č. 29032/95). Súdne konanie v tejto veci pred Európskou komisiou pre ľudské práva a Európskym súdom pre ľudské práva trvalo takmer 6 rokov. Podstata sťažnosti podanej proti Slovenskej republike spočívala v námietke sťažovateľa, že postupom Najvyššieho súdu Slovenskej republiky boli porušené jeho práva podľa článku 9 (sloboda myslenia, svedomia a náboženstva), článku 10 (právo na slobodu prejavu), článku 13 (právo na účinný prostriedok nápravy) a článku 14 (zákaz diskriminácie) Európskeho dohovoru o ochrane ľudských práv a základných slobôd (ďalej len „Dohovor“). Sťažovateľ súčasne požadoval sumu 1. 000 000,- Sk za peňažnú a nepeňažnú ujmu a sumu 701. 000,- Sk za náklady a výdavky právneho zastúpenia.

   ESĽP v rozsudku, prijatom sedemčlennou komorou v pomere hlasov 5 ku 2 rozhodol, že Slovenská republika porušila právo sťažovateľa na slobodu prejavu (článok 10 Dohovoru) a zaviazal Slovenskú republiku vyplatiť sťažovateľovi v lehote do 3 mesiacov od nadobudnutia právoplatnosti rozsudku odškodnenie za nemajetkovú ujmu vo výške 65.000,- Sk a náhradu trov právneho zastúpenia a výdavkov vo výške 500.000,- Sk. Po uplynutí trojmesačnej lehoty odo dňa nadobudnutia právoplatnosti rozsudku určenej na zaplatenie uvedenej sumy budú tieto sumy zvýšené o jednoduché úroky vo výške 17,6 % ročne, a to až do ich zaplatenia. Podrobnosti sú uvedené v Správe o rozsudku ESĽP.

   Rozsudok nadobudne právoplatnosť dňa 13. októbra 2001, t. j. uplynutím 3 mesiacov od prijatia rozsudku, pokiaľ niektorá zo strán nepredloží vec na posúdenie Veľkej komore v zmysle článku 43 Dohovoru a lehota na vyplatenie priznaných náhrad sťažovateľovi uplynie dňa 12. januára 2002. 

   Materiál sa predkladá na rokovanie vlády SR na základe uznesenia vlády č. 732 z 19. júla 1994, ktoré v časti B. bod 2. písm. b) ukladá ministrovi spravodlivosti predkladať vláde Slovenskej republiky správu o každom prípade, v ktorom z rozhodnutia Európskeho súdu pre ľudské práva a Výboru ministrov Rady Európy vznikli záväzky pre Slovenskú republiku spolu s návrhom opatrení. Predkladaná Správa obsahuje návrhy na ďalší postup, resp. realizáciu tohto rozsudku, ktoré sú vyjadrené v návrhu uznesenia.